Men nu melder en århusiansk musiker sig på banen med et nummer, der med garanti ikke bliver voldspillet på ret mange teenageværelser øst for Storebælt. Vitus Pine kalder han sig. Nummeret hedder "Fuck You Copenhagen". Og i musikvideoen kan man se den slukørede sangskriver hænge ud på en række århusianske lokationer som værtshuset Jacob Skomager og Moesgaard Strand.

En lang række af lovprisninger, og København er da også et smukt syn, som Belli konstaterer.

Fra Love Shops "Copenhagen Dreaming" til Ulige Numres "København". For ikke at nævne Peter Bellis udødelige klassiker af samme navn - den med DC-9'en.

Bag pseudonymet Vitus Pine finder man den 31-årig århusianske sanger og multiinstrumentalist, Christoffer Krogsdal. Og som det mere end antydes i sangteksten, er han en anelse træt af København.

- Sangen bunder i klassisk mindreværd og ensomhed, erkender han.

Musikeren, der til dagligt arbejder i en århusiansk it-virksomhed og bor med kone og barn i Aarhus N, fortæller, at sangens bitre tone skyldes det faktum, at han gennem tiderne har mistet mange af sine gamle venner til København. De er simpelthen flyttet væk.

- Vi startede med af være 9-10 gamle gymnasiekammerater, der tog på ture sammen og kom til hinandens bryllupper, fødselsdage og den slags. Men efterhånden som vi er blevet færdige med vores studier, er de fleste flyttet til København.

- Det gik op for mig, at jeg pludselig følte mig alene og forladt i Aarhus. Jeg gik rundt i min nyindkøbte kolonihaveidyl uden nogen, jeg kunne invitere, og sådan opstod sangen. I starten var det lidt en joke, jeg gik og nynnede, men med tiden blev det altså til en rigtig indspilning med musikvideo til, siger Christoffer Krogsdal alias Vitus Pine.

Nogle tror, at nummeret skal tages gravalvorligt, og det kan sangeren godt lide at spille med på. Det er dog ikke sådan, at han i virkeligheden sidder og græder over sine mistede venner.

- Det er med en ret stor ironisk distance, og sangen er mest ment som en joke. Men uden et gran af sandhed var den ikke blevet til, konstaterer han.

Hvordan reagerer folk, når du spiller den?

- Jeg plejer lige at spørge, om der er nogen fra København til stede. Så forklarer jeg dem, at det godt kan være, de bliver lidt stødte over teksten. Tit fortæller jeg først, hvad sangen handler om. Så plejer jeg at få ret god respons.

Hvad nu, hvis du bliver hyret til et job i Købehavn, Tør du så spille nummeret?

- Det tør jeg godt. Folk skal nok fange ironien, og københavnere har generelt selvtillid nok til, at man kan tage lidt pis på deres by, siger Christoffer Krogsdal.

Den 31-årige musiker har en fortid i en række andre århusianske bands, der - meget apropos - er kuldsejlet, fordi flere af medlemmerne er flyttet fra Aarhus. Han står selv bag indspilningen af "Fuck You Copenhagen", spiller selv alle instrumenterne og har kun fået hjælp til at lave musikvideoen.

Men er der så slet ikke nogen højdepunkter i den stakkels mands venneliv, fristes man til at spørge?

- Jo, faktisk er to af mine gode venner lige flyttet tilbage til Aarhus. Jeg kan godt lide at bilde mig selv ind, at det skyldes min sang, ler Christoffer Krogsdal.